
Projekteerimistingimuste kinnitamine
(Tallinna mnt 73 kinnistule autokütuste tankla ja 
 tanklapoe hoone püstitamine ilma detailplaneeringu koostamata 

 ning kinnistu edelaosasse teise mahasõidu rajamine)
	1. ASJAOLUD JA MENETLUSE KÄIK




18.08.2015. a taotles AS AQUA MARINA, registrikood 10120426, asukoht Sõbra 56, Tartu linn, mille esindajana tegutseb Mairo Hirmo volikirja alusel, Narva Linnavalitsuse Arhitektuuri- ja Linnaplaneerimise Ametilt projekteerimistingimusi Tallinna mnt 73 kinnistule autokütuste tankla ja tanklapoe hoone püstitamiseks ilma detailplaneeringu koostamata ning kinnistu edelaosasse teise mahasõidu rajamiseks.
Planeeritavate ehitiste loetelu:

- tanklapoe hoone (kõrgus kuni 4,5 m, maht kuni 945 m3),
- katusealune 4 tankurisaarega selle all,
- eraldi veokidiisli tankurisaar,
- LPG tankur koos varikatuse ja maapealse mahutiga,
- maa-alused kütusemahutid,
- maa-alused tehnovõrkude kaablid, torud, kaevud,

- kaupluse hoonet teenindavad välisvõrgud (elekter, side, vesi, reo- ja sademeveekanalisatsioon, võimalusel linna kaugküte),
- teine mahasõit kinnistu edelanurgast Tallinna maanteele,
- sissesõiduviidad,
- hinnapost (kõrgus kuni 12 m, ehitisealune pind kuni 2 m2),
- 3 lipumasti,
- välisvalgustus.
Kinnistule piiret ei rajata. Kütuseliikidest tuleksid sellesse tanklasse diislikütus, bensiin ja autogaas (LPG). Projekteerimistingimuste taotluse läbivaatamise eest riigilõiv on tasutud. 
Vastavalt kinnistusraamatust väljavõttele Tallinna mnt 73 ärimaa kuulub AS-le AQUA MARINA.
Narva Linnavolikogu 24.01.2013. a otsusega nr 3 kehtestatud Narva linna üldplaneeringuga on Tallinna mnt 73 maakasutuse sihtotstarbeks määratud äri reservmaa.
Planeerimisseaduse § 125 lõike 5 punktide 1 ja 2 kohaselt kohaliku omavalitsuse üksus võib lubada detailplaneeringu koostamise kohustuse korral detailplaneeringut koostamata püstitada või laiendada projekteerimistingimuste alusel olemasoleva hoonestuse vahele jäävale kinnisasjale ühe hoone ja seda teenindavad rajatised, kui: ehitis sobitub mahuliselt ja otstarbelt piirkonna väljakujunenud keskkonda, arvestades sealhulgas piirkonna hoonestuslaadi ning üldplaneeringus on määratud vastava ala üldised kasutus- ja ehitustingimused, sealhulgas projekteerimistingimuste andmise aluseks olevad tingimused, ning ehitise püstitamine või laiendamine ei ole vastuolus ka üldplaneeringus määratud muude tingimustega.
Narva Linnavalitsuse Arhitektuuri- ja Linnaplaneerimise Amet on seisukohal, et autokütuste tankla ja tanklapoe hoone püstitamine ei ole Planeerimisseaduse ja Narva linna üldplaneeringuga vastuolus, kuna hoonestus sobituks mahuliselt (Tallinna mnt 64 bensiinijaama hoone senine maht 945 m3 ning Tallinna mnt 73 uue hoone planeeritav maht kuni 945 m3) ja otstarbelt piirkonna väljakujunenud keskkonda (ümbruses ka teised tanklad ja teenindusjaamad, nimelt Tallinna mnt 64 tankla ning Tallinna mnt 81 surugaasitankla) ning kinnistu sihtotstarvet (ärimaa) ei muudetaks.
Lähtudes eeltoodust  võib kohalik omavalitsus lubada ilma detailplaneeringut koostamata autokütuste tankla ja kuni 945 m3 mahuga tanklapoe hoone püstitamist ja selleks ehitusprojekti koostamist.
Autokütuste tankla rajamisega ei kavandata tegevusi, mis kuuluksid keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud olulise keskkonnamõjuga tegevuste loetellu. Keskkonnamõju hindamise vajalikkust tuleb kaaluda ja anda eelhinnang seaduse § 6 lõikes 2 nimetatud ja Vabariigi Valitsuse 29. augusti 2005 määruses nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” sätestatud tegevuste puhul. Infrastruktuuri ehitamise valdkonda kuuluvate tegevustena on määruse § 13 punktis 2 nimetatud ühisveevärgi ja -kanalisatsiooni, bussi- ja autoparkide, elurajooni, staadioni, haigla-, ülikooli-, vangla- ning muude samalaadsete projektide arendamine.

Keskkonnamõju hindamise eelhinnangu põhjal ei ole ehitusprojekti koostamisel keskkonnamõju hindamise läbiviimine vajalik järgmistel põhjustel: 

1. Autokütuste tankla rajamisega ei kavandata eeldatavalt olulise keskkonnamõjuga tegevust, sh näiteks tootmist, ulatusliku elamurajooni rajamist ega muud tegevust, millega kaasneks keskkonnaseisundi või looduslike alade kahjustumist, sh vee, pinnase, õhu saastatust, olulist jäätmetekke või mürataseme suurenemist; 

2. Lähtudes lähiümbruse keskkonnatingimustest ja maakasutusest, ei põhjusta tankla rajamine ja sihtotstarbeline kasutamine antud asukohas olulist keskkonnamõju. Tegevusega kaasnevad võimalikud mõjud on ehitusaegsed ning avariiolukordade esinemise tõenäosus on väike, kui projekti elluviimisel arvestatakse ehitusprojekti tingimusi ning õigusaktide nõudeid, sh kõiki vajalikke nõudeid kütusemahutite ohutuks käitlemiseks;

3. Kavandatav tegevus ei põhjusta looduskeskkonna vastupanuvõime ega loodusvarade taastumisvõime ületamist, sest piirkonnas on juba kujunenud hoonestatud linnakeskkond, ümbruses asuvad ka teised tanklad ja teenindusjaamad ning planeeringu elluviimisega ei kaasne olulist mõju looduskeskkonnale;

4. Läheduses ei paikne kaitstavaid loodusobjekte, Natura 2000 võrgustiku alasid ega teisi maastikuliselt ja ökoloogiliselt väärtuslikke või tundlikke alasid, mida planeeringuga kavandatav tegevus võib mõjutada; 
5. Kavandatav tegevus ei kahjusta kultuuripärandit, inimese tervist, heaolu ega vara. Tankla rajamisega ei kaasne olulist planeeringuala piirkonna liikluskoormuse ega müra ja õhusaaste suurenemist. Tankla tegevus reguleeritakse välisõhu saasteloaga. Planeeritava tankla opereerimisel tuleb rakendada meetmeid võimalike hädaolukordade (nt kütuseveoki avarii, tulekahju, mahutite leke, reostus jms) tekkimise vältimiseks ning vastavad keskkonnakaitse- ja ohutusmeetmed sätestada ehitusprojektis; 
6. Kavandatavatega tegevustega ei ole eeldada olulist pinnase või vee reostust. Vältimaks veekeskkonna reostumist, tuleb tankla sademevesi puhastada enne ühisvõrku juhtimist liiva-õlipüüduris;

7. Kütusetankla rajamine on kooskõlas Narva linna üldplaneeringuga, kinnistu maakasutuse sihtotstarbeks on äri reservmaa.

Vastavalt KeHJS § 6 lõikele 3¹ saadeti Keskkonnaametile projekteerimistingimuste kinnitamise eelnõu seisukoha võtmiseks. 23.09.2015 kirjaga nr V 6-6/15/20624-2 Keskkonnaameti Viru regioon teatas, et nõustub Narva Linnavalitsuse eelhinnangu järeldusega, et teadaoleva info põhjaltegevusega ei kaasne olulist negatiivset keskkonnamõju ning keskkonnamõju hindamise algatamine ei ole vajalik.
Arvestades läbi viidud kaalutlusi ja Keskkonnaameti Viru regiooni seisukoha on otstarbekas mitte algatada keskkonnamõju hindamist Tallinna mnt 73 kinnistu ehitusprojektiga.
	2. ÕIGUSLIKUD ALUSED



  2.1  Ehitusseadustiku §28 kohaselt projekteerimistingimused annab kohaliku omavalitsuse üksus, kui seaduses ei ole sätestatud teisiti.
  2.2  Ehitusseadustiku §31 kohaselt pädev asutus otsustab keskkonnamõju hindamise algatamise vajaduse ja projekteerimistingimuste andmise menetluse korraldamise avatud menetlusena.
  2.3  Ehitusseadustiku §99 lõike 2 kohaselt tee, välja arvatud riigitee projekteerimistingimused koos liikluskorralduse nõuetega annab kohaliku omavalitsuse üksus.

2.4  Narva linna ehitusmääruse §22 lõike 1 kohaselt projekteerimistingimused kinnitab korraldusega Linnavalitsus.
	3. OTSUS




3.1 Mitte algatada keskkonnamõju hindamist Tallinna mnt 73 kinnistu ehitusprojekti koostamisega.
3.2 Kinnitada projekteerimistingimused Tallinna mnt 73 kinnistule autokütuste tankla ja tanklapoe hoone püstitamiseks ilma detailplaneeringu koostamata ning kinnistu edelaosasse teise mahasõidu rajamiseks järgnevalt:   
	3.3 ÜLDANDMED



	3.3.1 Projekteeritava alaga haaratud krundid: 
Tallinna mnt 73, katastriüksuse tunnus 51103:005:0007, ärimaa; 
         Tallinna maantee L5, katastriüksuse tunnus 51103:005:0006, transpordimaa.         

	3.3.2  Projekteerimistingimuste koostamise aluseks on projekteerimistingimuste 

          18.08.2015. a taotlus nr 7822/1-14, , 27.08.2015. a kiri nr 1-12.1/8030, Ehitusseadustik,  

          Narva linna üldplaneering, Narva linna ehitusmäärus, EPN, Eesti Standardid,
          Euroopa Parlamendi ja Nõukogu direktiiv 2002/91/EÜ ehitiste energiatõhususe kohta.       

	

	3.4 PROJEKTEERIMISE EESMÄRK




Projekti koostamise eesmärgiks on Tallinna mnt 73 kinnistule autokütuste tankla ja tanklapoe hoone püstitamine ilma detailplaneeringu koostamata ning kinnistu edelaosasse teise mahasõidu rajamine.
	3.5 ÜLDNÕUDED TANKLAPOE HOONE, KATUSEALUSE, TANKURITE, KÜTUSEMAHUTITE, REKLAAMPOSTI EHITUSPROJEKTI OSA KOOSTAMISEKS, ARHITEKTUURSED JA LINNAEHITUSLIKUD TINGIMUSED 



3.5.1 Ehitusprojekti osa (edaspidi: projekt) koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:
- Ehitusseadustik,

- Majandus- ja taristuministri 17.07.2015. a määrus nr 97 „Nõuded ehitusprojektile1”;

- Eesti Standard EVS 811:2012 „Hoone ehitusprojekt”;

- Eesti Standard EVS 843:2003 „Linnatänavad”;

- Narva linna ehitusmäärus jne.
3.5.2 Situatsiooniskeem: kasutada Narva linna kaarti Narva Linnavalitsuse Arhitektuuri-ja Linnaplaneerimise Ameti kodulehelt www.narvaplan.ee või ortofotot Maa-ameti kardiserverist.
3.5.3 Asendiplaan esitada mõõtkavas 1:500. Asendiplaanil esitada lisaks tabel: „Projekteeritavate ehitiste eksplikatsioon” (sh kütusemahutite andmed) ning kinnistu tehnilised näitajad. Asendiplaanil näidata projekteeritava ala piirid, ehitiste asukohad ja mõõtmed, kaugused lähimate piiride ja ehitisteni, likvideeritavad ehitised, istutatavad ja likvideeritavad puud, olemasolevad ja projekteeritavad välisvõrgud, parkimiskohad, juurdepääsud avalikult kasutatavale teele, sisse- ja väljasõit krundilt, transpordi liiklussuunad, tankla ehitiste ohutustsoonid jne. Määratleda pinnakatted. 
3.5.4 Esitada tehnovõrkude koondplaan mõõtkavas 1:500 või 1:250. Tehnovõrkude koondplaanil esitada lisaks tabel „Projekteeritavate välisvõrkude eksplikatsioon” (nimetus, ehitisealune pind, pikkus, läbimõõt); selged kinnistute piirid.

3.5.5 Esitada projekti sõltumatu ekspertiis (Ehitusseadustiku § 14 lõike 3 punkt 1).

3.5.6 Nõuded projekti sõltumatu ekspertiisile: vastavalt Majandus- ja taristuministri 08.06.2015. a määrus nr 62 „Nõuded ehitusprojekti ekspertiisile ”.

3.5.7 Esitada ehitusgeoloogiliste uurimistööde andmed. Projekti lisana esitada ehitusgeoloogiliste uurimistööde aruanne.

3.5.8 Esitada projektiosa, kus on toodud projekteeritud hoone vastavus energiatõhususe miinimumnõuetele.

3.5.9 Tanklapoe hoone (edaspidi: hoone), katusealuse, tankurite ja reklaamposti värvivaated esitada mõõtkavas 1:50 või 1:100. Vaadetel näidata välisviimistluse ja värvilahenduse pass, viited koos välisviimistluse passi numbritega, vaadete tähistused jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus. Metallosade värvitoonid esitada RAL kataloogi järgi.

3.5.10 Lubatud hoonete arv krundil: 1.
3.5.11 Asukoht: hoonet ei tohi püstitada krundi piirile lähemale, kui 5,0 m.
3.5.12 Lubatud hoone maapealse osa korruste arv: 1.
3.5.13 Hoone maa-aluse osa korruste arv: 0. Soklikorrus ei ole hoonel lubatud.

3.5.14 Lubatud hoone maht: kuni 945 m3.

3.5.15 Lubatud hoone kõrgus maapinnast: kuni 4,5 m (välireklaami ei võeta arvesse).
3.5.16 Arhitektuurne lahendus peab olema esinduslik, kõrgetasemeline, kaasaegne ning mõjuma „esteetiliselt puhastatuna”. Fassaadilahendused peavad olema esteetiliselt vaadeldavad kõikidel vaadetel.

3.5.17 Tagada puuetega inimeste liikumisvõimalused. Seletuskirja punktis „Invanõuded” esitada detailne informatsioon invanõuete kohta (invatualettruumi sisustuse ja selle paigaldamiskõrgused põrandast ja nõutavad vabaruumide mõõtmed, lävepakkude kõrgused, uste laiused, laskumise alad kõnniteelt jne).
3.5.18 Näha ette õli-liivapüüdur autopesula ruumi projekteerimise korral.

3.5.19 Lubatud reklaamposti kõrgus: kuni 12,0 m.
3.5.20 Lubatud reklaamposti ehitisealune pind: kuni 2,0 m2.
3.5.21 Esitada insener-tehniline projektlahendus hoone, katusealuse, tankurite, reklaamposti elektrivarustusele.

3.5.22 Piirdeaia rajamine: ei ole lubatud.
3.5.23 Projekt kooskõlastada Päästeameti Ida päästekeskusega.
3.5.24 Projekt kooskõlastada Narva linna peaarhitektiga.

3.5.25 Muud nõuded: vastavalt projekti tellija lähteülesandele, Ehitusseadustiku, Narva linna üldplaneeringu ja Narva linna ehitusmääruse nõuetele, Eesti Vabariigis kehtivate seaduste, määruste, standardite ja projekteerimisnormidega ettenähtud nõuetele.
	3.6 ÜLDNÕUDED TEEOSA KOOSTAMISEKS, ARHITEKTUURSED JA LINNAEHITUSLIKUD TINGIMUSED TANKLA PLATSI JA JUURDEPÄÄSUDE RAJAMISEKS



3.6.1 Projekteerida kõvakattega tanklaplats koos kinnistusiseste parkimiskohtadega. 

3.6.2 Näha ette piisav arv parkimiskohti külastajate ja teenindajate sõidukitele (Eesti Standardi EVS 843:2003 “Linnatänavad” punkti 10.4.1 lõige 12). Näha ette invaparkimiskoht. Seletuskirjas esitada ka parkimiskohtade arvutus, lähtudes Eesti Standardi EVS 843:2003 “Linnatänavad” punktist 10.2.2. Arvutuses esitada ehitise liik, suletud brutopind, ehitise asukoht, parkimisnormatiiv (vt standardi tabel 10.1).

3.6.3 Kinnistusiseste parkimiskohtade mõõtmed ja läbisõiduteede laiused sõltuvalt parkimisnurgast: vastavalt Eesti Standardi EVS 843:2003 „Linnatänavad” punkti 10.2.4 nõuetele ja tabelile 10.5. 90° all parkla projekteerimise korral parkimisrea äärmiste parkimiskohtade laiuseks võtta vähemalt 2,75 m.

3.6.4 Lubatud kinnistusisesed teekatted: asfalt, teekattekivid.

3.6.5 Rekonstrueerida Tallinna mnt 73 kinnistu kaguosas olemasolev kahesuunalise liiklusega sisse-ja väljasõit (edaspidi: juurdepääs) ning projekteerida Tallinna mnt 73 kinnistu edelaosasse teine väljasõit (edaspidi: juurdepääs) „Tallinna maantee L5” kinnistu osalise rekonstrueerimise arvel. 

3.6.6 Asendiplaanil näidata eraldi joonega väljaspool krunti asuv ala, mis projekteeritakse kokkuleppe alusel Narva Linnavalitsusega. Esitada lisatingmärk, näiteks kriipskakspunktjoon, koos selgitusega: „Väljaspool krunti asuv ala, mis projekteeritakse kokkuleppe alusel Narva Linnavalitsusega”.

3.6.7 Projekti lisana esitada garantiikiri avalikult kasutatava tee osalise rekonstrueerimise projekteerimise, finantseerimise, ehitamise kohta.

3.6.8 Lubatud juurdepääsude katted: asfalt. 

3.6.9 Projekteerimise lähtetase: hea (H). 

3.6.10 Teeosa peab vastama Ehitusseadustiku nõuetele, Majandus- ja taristuministri 02.07.2015. a määrusele nr 82 „Tee ehitusprojektile esitatavad nõuded” ning Eesti Standardile EVS 843:2003 „Linnatänavad”.

3.6.11 Geomeetriline lahendus: tagada liiklusohutus. Tagada veokite ja sadulautorongide liikumisvõimalused. Tee laiuse piisavust kontrollida arvutusliku sadulautorongi pöördekoridori šablooniga.

3.6.12 Vertikaallahendus: tagada vete äravool teekattelt. 

3.6.13 Projekteerida ülekäigukohad. 
3.6.14 Tagada puuetega inimeste liikumisvõimalused. Näha ette kõnniteelt laskumise alad. 
3.6.15 Allalastud äärekivide kõrgus: kuni 20 mm. Asendiplaanil näidata madalamate äärekivide asukohad ning esitada madalamate äärekivide kõrgus.
3.6.16 Näha ette ehitustööde käigus rikutud linnamaa katete taastamine. Plaanil näidata rikutud katete taastamise vööndid, eristades neid viirutusega.

3.6.17 Projekteerida teekattemärgiste ja vajalike liikluskorraldusvahendite paigaldamine. 
3.6.18 Esitada konstruktiivsed ristprofiilid, vertikaalplaneerimise joonis, põhilised pinnakatete tööde mahud, joonis „Liikluskorraldus” ning ehituseaegne liikluskorralduse skeem jne.
3.6.19 Seletuskirjas esitada lisaks järgmised analüüsid ning lahendused: ettevalmistustööd, takistavate rajatiste ümberehitamise vajadus, katend (valitud katendi konstruktsiooni kirjeldus, katendi arvutuslik kasutusaeg jne), piki- ja põikkalded, vetejuhtimine, liikluskorraldus (liiklusmärgid, teemärgistus), keskkonnakaitse, tee kasutamis- ja hooldamisjuhend.
3.6.20 Teeosa kooskõlastada Narva linna peaarhitektiga.

3.6.21 Muud nõuded: vastavalt Ehitusseadustiku ja Narva linna üldplaneeringu nõuetele, Eesti Vabariigis kehtivate seaduste, määruste, standardite ja projekteerimisnormidega ettenähtud nõuetele.
	3.7 ÜLDNÕUDED VÄLISVÕRKUDE EHITUSPROJEKTI OSA KOOSTAMISEKS



3.7.1 Lahendada parkimiskohtadelt ja tanklaplatsilt sademe- ja lumesulamisvee kogumine, nende puhastamine õli-liivapüüduri kaudu ning kanaliseerimine. Vee võib suunata nii magistraaltorudesse kui ka augustatud lokaalsetesse imbtorudesse. Tanklaplatsi alla võib välja ehitada filtreerimis- või imbumisväljaku sõltuvalt põhjavee tasemest ja pinnase tihedusest.

3.7.2 Lahendada Tallinna mnt 73 kinnistu väliselektrivarustus. 

3.7.3 Lahendada Tallinna mnt 73 territooriumi tänavavalgustus. Tagada optimaalne funktsionaalne valgustus, mis vastaks normatiividele. Kavandada energiasäästlikke LED-lampe.
3.7.4 Taotleda eelnevalt tehnilised tingimused tehnovõrkude valdajatelt. 

3.7.5 Välisvõrkude paigaldamiskohad: vastavalt tehnovõrkude valdajate poolt väljastatud tehnilistele tingimustele.
3.7.6 Välisvõrkude ehitusprojektid peavad vastama Ehitusseadustiku nõuetele, Eesti Standardile EVS 907:2010 „Rajatise ehitusprojekt” ning Majandus- ja taristuministri 17.07.2015. a määrusele nr 97 „Nõuded ehitusprojektile1”.
3.7.7 Välisvõrkude asendiplaanilised tingmärgid: vastavalt Eesti Standardi EVS 907:2010 „Rajatise ehitusprojekt” lisale C. Kasutada tingmärke koos tähtedega (näiteks ―xw1―).

3.7.8 Muud nõuded: vastavalt Ehitusseadustiku ja Narva linna üldplaneeringu nõuetele, tehnovõrkude valdajate poolt väljastatud tehnilistele tingimustele, Eesti Vabariigis kehtivate seaduste, määruste, standardite ja projekteerimisnormidega ettenähtud nõuetele.
	3.8 ÜLDNÕUDED KÕIKIDE EHITUSPROJEKTI OSADE KOOSTAMISEKS



3.8.1 Tehnovõrkude valdajate poolt väljastatud kehtivad tehnilised tingimused, Narva Linnavalitsuse korraldus projekteerimistingimuste kinnitamise kohta, kooskõlastuste koondtabel esitada ehitusprojekti lisadena.
3.8.2 Ehitiste tehnilised näitajad (sh välisvõrgud) esitada vastavalt Majandus- ja taristuministri 05.06.2015 määrusele nr 57 „ Ehitise tehniliste andmete loetelu ja arvestamise alused “. Soovitavalt vormistada tabelite abil. Tabelid esitada seletuskirja lisadena. 
3.8.3 Esitada iga ehitise kasutamise otstarve ja kood. Ehitiste kasutamise otstarbed ja koodid esitada vastavalt Majandus- ja taristuministri 02.06.2015. a määrusele nr 51 „Ehitise kasutamise otstarvete loetelu”.
3.8.4 Asendiplaanide ja tehnovõrkude koondplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema registreeritud Narva Linnavalitsuse Arhitektuuri- ja Linnaplaneerimise Ametis. Narva Linnavalitsuse Arhitektuuri- ja Linnaplaneerimise Ameti geodeesia ja kaartide laadimise spetsialisti poolt kooskõlastatud geodeetiline krundi alusplaan paberkandjal esitada projekti lisana.
3.8.5 Puude likvideerimise korral määrata likvideeritavate puittaimede liikide loetelu. Näha ette väärtuslikumate puude asendusistutus. Esitada istutatavate puude liikide loetelu.

3.8.6 Projekteerijal võtta tehnovõrkude kaitsevööndite valdajatelt ja maaomanikelt nõusolek ehitustööde läbiviimiseks (kanda tehnovõrkude koondplaanile).

3.8.7 Projekt kooskõlastada Tallinna mnt 73 kinnistu omanikuga.
3.8.8 Projekti koosseisus esitada spetsialistide originaalallkirjad ja ametiasutuse originaalkooskõlastused. Digitaalallkirja kasutamisel esitada allkirjastatud digikonteiner CD-plaadil. Lisada iga allkirja kohale kaldkriipsude vahele sõnad /allkirjastatud digitaalselt/ Projekti lisana esitada ka digitaalallkirja kinnitusleht.

3.8.9 Esitada Narva Linnavalitsuse Arhitektuuri- ja Linnaplaneerimise Ametile eskiis heakskiidu saamiseks. Eskiis koostada kooskõlas Eesti Standardiga EVS 811:2012 „Hoone ehitusprojekt”. Eskiisi ja kaaskirja võib esitada e-postile: info@narvaplan.ee.
3.8.10 Projekt (paberkandjal kahes eksemplaris ning CD plaadil) tuleb esitada ehitusloa taotlusega. Pärast seda projekt suunatakse Päästeameti Ida päästekeskusele ning Narva linna peaarhitektile kooskõlastamiseks. Peaarhitekti kooskõlastamise võib saada ainult peale Päästeameti Ida päästekeskuse kooskõlastamise kättesaamist. Üks projekti eksemplar jääb Narva Linnavalitsuse Arhitektuuri- ja Linnaplaneerimise Ametile arhiveerimiseks.

	

	4.  RAKENDUSSÄTTED




4.1    Käesolevad projekteerimistingimused on kehtivad kuni 06.10.2020. a.
4.2    Narva Linnavalitsuse Arhitektuuri- ja Linnaplaneerimise Ametil korraldada keskkonnamõju hindamise algatamata jätmise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ehitusloa andmise korral teavitada riikliku ehitisregistri kaudu.
4.3    Käesolev korraldus jõustub alates teatavakstegemisest.

4.4    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

